จ.อุทัยธานี สถานการณ์อุทกภัย เริ่มคลี่คลายลดระดับลงอย่างต่อเนื่อง โรงเรียนเริ่มเข้าสู่ภาวะปกติ ครู
จ.อุทัยธานี สถานการณ์อุทกภัย เริ่มคลี่คลายลดระดับลงอย่างต่อเนื่อง โรงเรียนเริ่มเข้าสู่ภาวะปกติ ครู ภารโรง นักเรียน และผู้ปกครองเร่งความสะอาดเตรียมเปิดเรียนได้พรุ่งนี้ ขณะที่ ผบ.กองกำลังฯ ลงพื้นที่ตรวจสถานการณ์และให้การช่วยเหลือ
ที่จังหวัดอุทัยธานี ภายหลังจากที่เมื่อคืนไม่มีฝนตกลงมา ทำให้สถานการณ์ในพื้นที่ หมู่ที่ 3 และหมู่ที่ 4 บ้านกลาง ตำบลหนองแก อำเภอเมือง เริ่มคลี่คลายลงระดับน้ำลดลงมาก อย่างที่โรงเรียนวัดหนองแกน้ำที่ท่วมอาคารเรียนและพื้นที่ในโรงเรียนเข้าสู่ภาวะปกติ ยังเหลือเพียงสนามกีฬา และสนามเด็กเล่นหน้าอาคารเรียนน้ำยังท่วมขังไม่สามารถเล่นในสนามกีฬาได้ ซึ่งในเช้าวันนี้ คณะครู นักการภารโรง นักเรียน และผู้ปกครอง เร่งทำความสะอาดภายในบริเวณโรงเรียนและอาคารเรียนให้เหมือนเดิน และเตรียมเปิดการเรียนการสอนในวันจันทร์ได้ตามปกติ หากไม่มีสถานการณ์ฝนตกหนักและเกิดสถานการณ์น้ำป่ากลับมาอีกระลอก 
ส่วนพื้นที่นาข้าว ยังมีน้ำท่วมขังอยู่เป็นบริเวณกว้าง ส่วนถนนในหมู่บ้านรถเล็กสามารถวิ่งผ่านได้แล้ว รวมถึงบ้านเรือนประชาชนส่วนให้ที่ใช้กระสอบทรายมาเป็นคันกั้นน้ำและตั้งเครื่องสูบน้ำ สูบน้ำออกจนแห้งเป็นปกติ แต่ยังมีบ้านเรือนบางส่วนที่อยู่ในที่ต่ำน้ำยังท่วมขัง รวมถึงบริเวณวัดและภายในวัดหนองแกก็ยังมีน้ำท่วมอยู่ 
ขณะเดียวกันทางด้าน พันเอก ประสาน แสงศิริรักษ์ ผู้บังคับการกรมทหารราบที่ 4 ในฐานะผู้บังคับการกองกำลังรักษาความสงบเรียบร้อยจังหวัดอุทัยธานี และกำลังทหารในสังกัดลงพื้นที่ตรวจเยี่ยมประชาชนที่ได้รับผลกระทบ เพื่อให้กำลังใจ พร้อมทั้งตรวจพื้นที่เพื่อจัดทำแผนในการป้องกันน้ำท่วมบริเวณดังกล่าวอย่างยั่งยืน เพื่อเสนอในส่วนที่เกี่ยวข้องต่อไป